**ДО**

**АГЕНЦИЯТА ЗА ПУБЛИЧНИТЕ ПРЕДПРИЯТИЯ И КОНТРОЛ**

**ГРАД СОФИЯ**

**НА ВНИМАНИЕТО**

**НА ДИРЕКЦИЯ „ПУБЛИЧНИ ПРЕДПРИЯТИЯ“ КЪМ АППК**

**КОПИЕ ДО**

**МИНИСТЪРА НА ЗДРАВЕОПАЗВАНЕТО**

**ПРОФ. КОСТАДИН АНГЕЛОВ**

**ГРАД СОФИЯ**

**НА ВНИМАНИЕТО**

**НА ДИРЕКЦИЯ „ТЪРГОВСКИ ДРУЖЕСТВА И СОБСТВЕНОСТ“ КЪМ МЗ**

**ОТЧЕТ**

**за Трето тримесечие на 2020 година**

От **Виктор Николаев Тодоров**, с **ЕГН 7408076761**, назначен с Протокол № РД-16-95 от 19.03.2018 година за „контрольор“ в „Специализирана болница за активно лечение на белодробни болести – Троян“ ЕООД, гр.Троян, със седалище и адрес на управление: гр.Троян, област Ловеч, ул. „Васил Левски“ № 253, с ЕИК 000289081.

**ОТНОСНО:** Осъществен контрол върху дейността на „СБАЛББ-ТРОЯН”ЕООД за периода 01.07.2020 – 30.09.2020 г.

**УВАЖАЕМИ ДАМИ и ГОСПОДА,**

В изпълнение на чл. 7, т. 5 от Договор № РД-16-96/19.03.2018 година за възлагане контрола на лечебно заведение – „Специализирана болница за активно лечение на белодробни болести – Троян“ ЕООД, гр.Троян, със седалище и адрес на управление: гр.Троян, област Ловеч, ул. „Васил Левски“ № 253, с **ЕИК 000289081**, и след запознаването ми с Единната електронна отчетна форма, въведена със Стандарта за финансово управление на държавните лечебни заведения - търговски дружества, давам следното становище:

**I. ФИНАНСОВО СЪСТОЯНИЕ**

За отчетния период основни източници на финансиране на лечебното заведение отново са: МЗ- сключен договор за изпълнение на медицинска дейност – лечение и диспансеризация на пациенти с туберкулоза и медицинска експертиза, осъществяване от ТЕЛК, и РЗОК- чрез сключен през м. януари 2020 г. договор за дейност по седем клинични пътеки и две клинични процедури. Други източници на финансиране са плащания от пациенти на потребителски такси, платени медицински услуги, такси за административни услуги – издаване на документи, плащания по договори за клинични изпитвания на лекарства и приходи от наеми.

Дружеството приключва отчетения период със счетоводна печалба, която е в размер на 92 377 лева за периода 01.01- 30.09.2020 г.

И през настоящото тримесечие лечебното заведение се разплаща своевременно с доставчиците си, обслужва текущите си задължения и към 30.09.2020 година няма просрочени такива. Дружеството продължава да запазва равнището на разходите си за обичайната си дейност сравнено със същия период на миналата 2019 година, като разлика и завишение е основно от увеличените разходи за персонала в резултат на увеличението на минималната работна заплата и спазването на съотношението на възнагражденията в лечебното заведение.

Дружеството изпълнява задълженията си с персонал под предвидения средносписъчен брой, като се поддържа мотивиращо за дейността и областта ниво на възнагражденията, като същевременно се спазва стриктно Методиката за образуване на разходите за персонал и работните заплати на медицинския и немедицинския персонал в държавните и общински лечебни заведения за болнична помощ.

За периода 01.07.2020 г. – 30.09.2020 г. на персонала в лечебното заведение са изплатени възнаграждения под формата на ДМС, което е извършено при спазване на насоките, разписани в Методиката за образуване на разходите за персонал и работните заплати на медицинския и немедицинския персонал в държавните и общински лечебни заведения за болнична помощ, транспонирана във Вътрешните правила за работните заплати на „СБАЛББ-Троян“ЕООД, Наредба № 5/17.06.2019 г. за утвърждаване на стандарти на финансова дейност, прилагани от държавните и общински лечебни заведения.

Финансовите и икономически показатели и коефициенти на лечебното заведение са много над средните равнища, което е потвърждение за доброто финансово здраве на дружеството, предполага доверие от страна на кредиторите и е в резултат на дългогодишна разумна финансова политика.

С оглед гореизложеното може да се направи извода, че в лечебното заведение се спазва финансовата дисциплина по отношение на разходите и е налице рационално и икономично разходване на финансовия ресурс на „СБАЛББ – ТРОЯН“ ЕООД с ЕИК 000289081, като стриктно се спазва Наредба №5/17.06.2019 г. за утвърждаване на стандарти на финансова дейност, прилагани от държавните и общински лечебни заведения.

През отчетния период е проведена процедура за избор на изпълнител с предмет „Доставка на нетна активна електрическа енергия ниско напрежение за нуждите на „СБАЛББ– Троян“ ЕООД, по свободно договорени цени и участие в стандартна балансираща група”, която е по чл. 20, ал. 4 от ЗОП във връзка с чл. 36 от Вътрешните правила за управление цикъла на обществени поръчки в „СБАЛББ-ТРОЯН“ ЕООД, град Троян, като са събрани оферти с покани.

По процедурата са подадени две оферти от „Ритъм-4-ТБ“ ООД, град Стара Загора, с Вх. № 334/24.08.2020 г. и от „ЧЕЗ Електро България“ АД, град София, с Вх. № 339/26.08.2020 г.

Комисията на възложителя е разгледала офертите на свое заседание съгласно правилата, разписани във Вътрешните правила за управление цикъла на обществени поръчки в „СБАЛББ-ТРОЯН“ ЕООД, град Троян и е класирала на първо място офертата на „Ритъм-4-ТБ“ ООД, град Стара Загора с цена за 1 (един) MWh (мегаватчас) нетна електрическа енергия 100 (сто) лева без ДДС и 120 (сто и двадесет) лева с включен ДДС. За сравнение офертата на втория участник „ЧЕЗ Електро България“ АД, град София е била в размер на 109,86 (сто и девет и 86 ст.) лева без ДДС и 131,832 (сто тридесет и един 832 ст.) лева с включен ДДС за 1 (един) MWh (мегаватчас) нетна електрическа енергия.

На 16.09.2020 година е подписан Договор за доставка на нетна активна електрическа енергия и участие в стандартна балансираща група с класираният на първо място участник „Ритъм-4-ТБ“ ООД, град Стара Загора с ЕИК 123655865, като договорът е за срок от 12 месеца.

През отчетния период са **не са инициирани и/или завършени** други процедури по разходване на ресурс на лечебното заведение.

**II. ИМУЩЕСТВО НА ДРУЖЕСТВОТО**

Имуществото и материалната база на дружеството продължават да се поддържат в изключително добро състояние.

**III. ЧОВЕШКИ РЕСУРСИ**

В лечебното заведение се поддържа оптимизирана численост на персонала, със силно уплътнено работно време и ангажираност в трудовия процес, като управителя на дружеството се стреми да държи и мотивиращо ниво на заплащането на служителите, както с цел избягване на текучеството и компрометиране на нивото и качеството на обслужване на пациентите, така и при пълно съобразяване на разходите за работни заплати с приходната част на лечебното заведение, съгласно разписаното в Методиката за образуване на разходите за персонал и работните заплати на медицинския и немедицинския персонал в държавните и общински лечебни заведения за болнична помощ.

Спазват се стриктно всички норми на трудовото законодателство и тези, регламентиращи специалните изисквания в областта на здравеопазването.

**IV. Вписвания по партидата на дружеството в ТРРЮЛНЦ към АВ**

През отчетния период дружеството е заявило за вписване и обявяването на годишния финансов отчет за 2019 година със заявление Г2 с вх. № 20200707123154, което е със статус „обработва се“ по партидата на дружеството в ТРРЮЛНЦ към АВ и ще бъде вписано със закъснение, каквато е обичайната практика на регистъра.

**V. ОСОБЕНИ ОБСТОЯТЕЛСТВА**

Въпреки, че повече от половината от леглата в болницата са определени за лечение на пациенти с COVID-19, към датата на съставяне на настоящия отчет лечебното заведение все още няма сключен договор с РЗОК – Ловеч за КП № 104 „Диагностика и лечение на контагиозни вирусни и бактериални заболявания - остро протичащи, с усложнения“, която съгласно Договор № РД-НС-01-4-3 от 28 април 2020 г. за изменение и допълнение на Националния рамков договор за медицинските дейности между Националната здравноосигурителна каса и Българския лекарски е определена като една от клиничните пътеки за лечение на заболяването. Мотивите на РЗОК – Ловеч за несключване на договор по КП № 104 са чисто формални и бюрократични, което се отразява неблагоприятно на дейността на лечебното заведение в условията на разрастване на епидемията и сериозното увеличение на броя заболели лица, както в страната, така и в област Ловеч.

**УВАЖАЕМИ Г-Н МИНИСТЪР,**

**Във връзка с гореизложеното, Ви моля, чрез представителите на Министерството на здравеопазването в Надзорния съвет на НЗОК, да съдействате и подпомогнете „СБАЛББ-ТРОЯН”ЕООД за сключването на договор с РЗОК – Ловеч за КП № 104 „Диагностика и лечение на контагиозни вирусни и бактериални заболявания - остро протичащи, с усложнения“, което в огромна степен ще подпомогне дейността на болницата в настоящия тежък момент.**



27.10.2020 година С уважение: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

/Виктор Тодоров – Контрольор/